Nagisayangkat iti ambush ti NPA Ilocos Sur
Ni NORTHERN DISPATCH
www.nordis.net
BAGUIO CITY — “Balligi ti insayangkat nga ambush ti Alfredo Cesar Command (ACC) laban kadagiti abusado a tropa ti 81st IBPA idi bigat ti Hulyo 22, 2017. Nagsagaba ti 81st IBPA ti pannakadidigra a nu sadinno ket 10 ti kumpirmado a natay ken 5 ti sugatan, bayat a ti yunit ti ACC ket natalged a nakaadayo manipud iti labanan,” basar iti email ti tagapagsarita ti Alfredo Cesar Command (ACC) – NPA Ilocos Sur a ni Saniata Maglaya.
Segun iti press release, “Ti naisayangkat nga ambush ti ACC ket pannusa iti 81st IBPA nga addaan atiddog a listaan ti pananggulo ken panangbutbuteng iti baseng masa ti NPA ken ti panang-abuso ti umili. Maysa kadagiti dakkel a basol ti 81st IBPA iti mannalon ken umili ti Ilocos ti direkta a pangsalsalaknib na iti mananggundaway nga imperyalista a kumpanya ti tabako a Philip Morris Fortune Tobacco Corporation (PMFTC) no sadinno a maysa platun daytoy ti mabaybayadan a security force ti kumpanya.
Ballaag met laeng daytoy iti 81st IBPA iti awanan-sarday a panagpakat ti tropa na kadagiti pampubliko a lugar kas eskwelaan, brgy. halls, plaza ken kabalbalayan kas inaramid na idiay Brgy. Baybayading sakbay nga inambush ti ACC. Ti panagnaed iti pampubliko a lugar ket nairut nga iparparit ti International Humanitarian Law ken ti Comprehensive Agreement on the Respect for Human Rights and International Humanitarian Law (CARHRIHL) ngem awanan bain ken awan sarday nga ar-aramiden ti 81st IBPA.”
Kinuna ti pablaakda a limmatak pay kas human rights violator ti 81st IBPA idi inallilaw, pinangtaan, binutbuteng ken iligal nga inaresto da ti innem a residente ti Brgy. Baybayading a binaon da a mapan mangbirok iti kuna da a natay a nuang nga asideg iti nakapasamakan ti ambush ngem ti kinapudno na ket taktika da laeng daytoy tapno matengngel da dagiti biktima. # nordis.net
ilo_Latn luo_Latn kab_Latn ilo_Latn ilo_Latn ilo_Latn ilo_Latn